Chon ngubizh nzha di ngok kureꞌ,
nguio tu jwandang yezh Caná kwaꞌn ñaꞌn lazh men Galilea.
No zeꞌ nzo xnaꞌ Jesús,
mbaino nu lo Jesús no lo rë men cheꞌn Me ngwane bixaꞌ par ngwa jwandang zeꞌ.
No or milox vin kwaꞌn kiyo rë men lo jwandang zeꞌ,
orzeꞌ nzhab xnaꞌ Jesús lo Me:
―Milox kwaꞌn kiyo rë men reꞌ.
Orzeꞌ nzhab Jesús:
―Lëꞌ go unaꞌ,
¿chon kine go kubaꞌ lon?
Gat gal or da.
Orzeꞌ nzhab xnaꞌ Jesús lo rë xaꞌ nizhin yeꞌn lo rë men:
―Bileꞌ go rë kwaꞌn ne Jesús lo go.
Zeꞌ nzhin xoꞌp re ke kwaꞌn nzho nits kwaꞌn nizen rë men Israel par nzhak nambe bixaꞌ lo Dios.
No kad tu rë re reꞌ nzhuweiꞌye pas tu gayoꞌ litr nits.
Orzeꞌ nzhab Jesús lo rë xaꞌ nizhin yeꞌn lo men:
―Bichizhë go rë re baꞌ di nits.
Orzeꞌ michizhë roꞌ bixaꞌ rëi,
orzeꞌ nzhab Jesús lo bixaꞌ:
―Nal walaꞌ go cheꞌpe lo xaꞌ kwaꞌn nzo kileꞌ mandad lo jwandang baꞌ,
par leꞌ xaꞌ prebe.
Orzeꞌ ngwalaꞌ bixaꞌi.
Orzeꞌ mileꞌ xaꞌ nileꞌ mandad lo jwandang reꞌ preb cheꞌp nits kwaꞌn ngubixlo ngok vin reꞌ,
per nanet xaꞌ reꞌ plo nguroꞌ vin reꞌ,
nab tsa rë xaꞌ nizhin yeꞌn lo men nane kureꞌ.
Orzeꞌ ngurezh xaꞌ nileꞌ mandad lo jwandang reꞌ miyiꞌ xaꞌ nzhak jwandang cheꞌn reꞌ,
par nzhab xaꞌ:
―Rë men galo laka vin wen nzho bixaꞌ,
no or nilox nizaꞌ bixaꞌi go men,
orzeꞌ nigoꞌ bixaꞌ vin korrient;
per lu se,
lult laka nguloꞌl vin kwaꞌn más wen.
Kureꞌ galo laka yalnazhon kwaꞌn mileꞌ Jesús yezh Caná kwaꞌn ñaꞌn lazh men Galilea,
par miluꞌ Me xmod nak yalnazhon cheꞌn Me;
kuzeꞌ haxta nu rë men cheꞌn Jesús ngwayila bixaꞌ Me más.
Dispwés di kureꞌ,
orzeꞌ nzha Jesús kun xnaꞌ Me,
kun rë wech Me mbaino kun rë men cheꞌn Me,
par yezh Capernaúm;
zeꞌ miaꞌn bixaꞌ pla raꞌ ngubizh.